Yhdysvaltain presidentti Donald Trump on toistaiseksi perunut valtiovierailunsa Tanskaan.

Trump kirjoittaa Twitterissä, että peruutuksen syy on Tanskan pääministerin Mette Frederiksenin haluttomuus keskustella Grönlannin myymisestä Yhdysvalloille.

Denmark is a very special country with incredible people, but based on Prime Minister Mette Frederiksen’s comments, that she would have no interest in discussing the purchase of Greenland, I will be postponing our meeting scheduled in two weeks for another time.... — Donald J. Trump (@realDonaldTrump) 20. elokuuta 2019

Trumpin oli määrä vierailla Tanskassa 2.-3. syyskuuta, jolloin hän olisi paluumatkalla Puolasta.

Hän sanoo, että on halukas vierailemaan Tanskassa joskus toiste. Trump kiittää pääministeri Frederikseniä suoruudesta, joka säästi paljon aikaa ja vaivaa.

Frederiksen on todennut, että ajatus Grönlannin ostamisesta on absurdi, eikä saari ole myytävänä.

Grönlannin politiikan asiantuntijat ovat muistuttaneet, että saaren alkuperäisasukkailla on hyvin vahva itsehallinto, joka käytännössä olisi tehnyt kaupanteon mahdottomaksi.

Reaktiot Tanskassa vaihtelevat hämmästyksestä loukkaantumiseen

Tanskassa Trumpin käytös herättää suurta ihmetystä. Tanskan hovi kommentoi asiaa lyhyesti toteamalla vierailun perumisen olevan yllättävää, uutisoi Tanskan yleisradioyhtiö DR (siirryt toiseen palveluun). DR:n Washingtonin-kirjeenvaihtaja Lillian Gjerulf Kretz arvioi Tanskan ja Yhdysvaltain aiemmin erinomaisten suhteiden vajonneen jäätymispisteeseen Trumpin käytöksen vuoksi (siirryt toiseen palveluun).

Politiken-lehden mukaan (siirryt toiseen palveluun) Tanskan kansanpuolueen ulkopolitiikasta vastaava edustaja Søren Espersen pitää Trumpin toimintaa täysin absurdina ja lapsellisena.

– Tämä on suuri loukkaus kuningatarta ja hovia kohtaan. Kuin pilalle hemmoteltu lapsi, Espersen jyrisee ja sanoo, ettei Trumpin Tanskan-vierailulle ole tarvetta etsiä uutta ajankohtaa.

Trump lever på en anden planet. Selvtilstrækkelig og respektløs #dkpol — Pernille Skipper (@PSkipperEL) 21. elokuuta 2019

– Trump elää toisella planeetalla. Itseriittoinen ja epäkohtelias, kirjoittaa Yhtenäisyyslistan puheenjohtaja Pernille Skipper Twitter-viestissään.

Konservatiiveja Grönlannin asioissa edustava Rasmus Jarlov nimittää Trumpin käytöstä loukkaavaksi ja vaatii tätä osoittamaan enemmän kunnioitusta.

As a Dane (and a conservative) it is very hard to believe. For no reason Trump assumes that (an autonomous) part of our country is for sale. Then insultingly cancels visit that everybody was preparing for.



Are parts of the US for sale? Alaska?



Please show more respect.

🇩🇰🇬🇱🇺🇸 — Rasmus Jarlov (@RasmusJarlov) 21. elokuuta 2019

– Tanskalaisena (ja konservatiivina) tätä on hyvin vaikea ymmärtää. Ilman mitään syytä Trump olettaa, että (autonominen) osa maastamme olisi myytävänä, Jarlov hämmästelee Twitterissä ja kysyy ovatko Yhdysvaltain osat, kuten Alaska, myytävinä.

Lue lisää:

Grönlannin ostaminen voisi tuoda Yhdysvalloille valtavasti hyötyä – saaren strateginen merkitys on vain kasvanut

Uutinen Grönlannin ostamisesta herättää ihmetystä Tanskassa – "Lopullinen todiste siitä, että Trump on seonnut", "Aprillipäivä"

Lähteet: Reuters, AFP